《舟行著浅夜泊中流》
宋代·赵鼎

雪涨秦淮水，春生白鹭洲。洲前棹歌发，送此一叶舟。

转柂起帆席，快甚谁能收。舟师拙于事，遂作中滩留。

支撑莫动摇，喘汗徒呀咻。弹绳测河道，篙竿伺潮头。

疏篷鸡栅低，兀坐如拘囚。仰羡双飞鹄，安得从之游。

日落暮云碧，波光澹如秋。四顾渺无极，黯黯令人愁。

黑风卷半夜，大浪掀中流。傲兀不能寝，取酒聊相酬。

人生天地间，大海一浮沤。风水审如此，蛟龙应见求。

未脱干戈地，敢为身世谋。醉酣还就枕，吾已信沉浮。

作者简介：赵鼎(1085-1147)， 南宋政治家、词人。字元镇，自号得全居士。南宋解州闻喜（今属山西）人。宋高宗时的宰相。有《忠正德文集》10卷，清道光刊本。《四印斋所刻词》有《得全居士词》一卷，存词45首。